				|

		52012PC0237

			Návrh NARIADENIE RADY ktorým sa ukončuje čiastočné predbežné preskúmanie týkajúce sa vyrovnávacích opatrení na dovoz určitého polyetyléntereftalátu (PET) s pôvodom okrem iného v Indii /* COM/2012/0237 final - 2012/0121 (NLE) */

			   	DÔVODOVÁ SPRÁVA
1.           Kontext návrhu
·      Dôvody a ciele návrhu
Tento návrh sa týka uplatňovania nariadenia
Rady (ES) č. 597/2009 z 11. júna 2009 o ochrane pred dumpingovými
dovozmi z krajín, ktoré nie sú členmi Európskeho spoločenstva
(ďalej len „základné nariadenie“), v konaní týkajúcom sa dovozu
určitého polyetyléntereftalátu (PET) s pôvodom okrem iného v Indii.
·      Všeobecný kontext
Tento návrh sa predkladá v kontexte vykonávania
základného nariadenia a je výsledkom prešetrovania, ktoré sa uskutočnilo v
súlade s hmotnými a procesnými požiadavkami stanovenými v základnom nariadení.
·      Existujúce ustanovenia v oblasti návrhu
V platnosti sú konečné opatrenia, ktoré boli
uložené nariadením Rady (ES) č. 1645/2005 zo 6. októbra 2005, ktorým
sa mení a dopĺňa nariadenie (ES) č. 2603/2000, ktorým sa
ukladá konečné vyrovnávacie clo na dovoz určitých druhov
polyetyléntereftalátov (PET) s pôvodom inter alia v Indii.
·      Súlad s inými politikami a cieľmi Únie
Neuplatňuje sa.
2.           KONZULTÁCIE SO
ZAINTERESOVANÝMI STRANAMI A POSÚDENIE VPLYVU
·      Konzultácie so zainteresovanými stranami
Zainteresované strany, ktorých sa konanie týka,
mali možnosť obhajovať svoje záujmy počas prešetrovania v súlade
s ustanoveniami základného nariadenia.
·      Získavanie a využívanie expertízy
Externá expertíza nebola potrebná.
·      Posúdenie vplyvu
Tento návrh je výsledkom vykonávania základného
nariadenia.
Základné nariadenie neobsahuje ustanovenia o
všeobecnom posúdení vplyvu, obsahuje však úplný zoznam podmienok, ktoré sa
musia posúdiť.
3.           PRÁVNE PRVKY NÁVRHU
·      Zhrnutie navrhovaného opatrenia
Dňa 2. apríla 2011 Komisia začala
čiastočné predbežné preskúmanie týkajúce sa dovozu určitého
polyetyléntereftalátu (PET) s pôvodom okrem iného v Indii.
Pripojený návrh nariadenia Rady vychádza zo
zistení z uskutočneného prešetrovania, ktoré bolo obmedzené na preskúmanie
subvencovania v súvislosti so žiadateľom.
Počas prešetrovania sa zistilo, že
úroveň subvencovania je nižšia ako pri poslednom prešetrovaní, ale zmenené
okolnosti, ktoré viedli k nižšiemu subvenčnému rozpätiu, nemajú trvalý
charakter.
Navrhuje sa preto, aby Rada prijala pripojený
návrh nariadenia o ukončení preskúmania, ktorý by sa mal
uverejniť najneskôr 1. júla 2012.
·      Právny základ
Nariadenie Rady (ES) č. 597/2009
z 11. júna 2009 o ochrane pred subvencovanými dovozmi z krajín, ktoré
nie sú členmi Európskeho spoločenstva.
·      Zásada subsidiarity
Návrh patrí do výlučnej právomoci Európskej
únie. Zásada subsidiarity sa preto neuplatňuje.
·      Zásada proporcionality
Návrh je v súlade so zásadou proporcionality z
týchto dôvodov:
Forma opatrenia je opísaná v uvedenom základnom
nariadení a je mimo rozsahu pôsobnosti vnútroštátneho rozhodovania.
Uvedenie údajov o spôsobe, akým sa finančná a
administratívna záťaž Únie, vlád členských štátov, regionálnych a
miestnych orgánov, hospodárskych subjektov a občanov minimalizuje, a
ako je úmerná cieľu návrhu, sa neuplatňuje.
·      Výber nástrojov
Navrhovaný nástroj: nariadenie.
Iné prostriedky by neboli primerané, pretože
základné nariadenie nestanovuje alternatívne možnosti.
4.           VPLYV NA ROZPOČET
Návrh nemá žiadny vplyv na rozpočet Únie.
2012/0121 (NLE)
Návrh
NARIADENIE RADY
ktorým sa ukončuje čiastočné
predbežné preskúmanie týkajúce sa vyrovnávacích opatrení na dovoz určitého
polyetyléntereftalátu (PET) s pôvodom okrem iného v Indii
RADA EURÓPSKEJ ÚNIE,
so zreteľom na Zmluvu o fungovaní
Európskej únie,
so zreteľom na nariadenie Rady (ES)
č. 597/2009 z 11. júna 2009 o ochrane pred subvencovanými dovozmi z
krajín, ktoré nie sú členmi Európskeho spoločenstva[1] (ďalej len „základné
nariadenie“), a najmä na jeho články 19 a 24,
so zreteľom na návrh, ktorý predložila
Európska komisia po porade s poradným výborom,
keďže:
1.           POSTUP
1.1.        Predchádzajúce prešetrovanie
a existujúce vyrovnávacie opatrenia
(1)       Nariadením (ES) č.
2603/2000[2]
Rada uložila konečné vyrovnávacie clo na dovoz polyetyléntereftalátu (PET)
s pôvodom okrem iného v Indii (ďalej len „pôvodné antisubvenčné
prešetrovanie“). Konečné zistenia a závery zo zrýchleného preskúmania
podľa článku 20 základného nariadenia sú uvedené v nariadení Rady
(ES) č. 1645/2005[3].
V nadväznosti na preskúmanie uplynutia platnosti Rada nariadením (ES)
č. 193/2007[4]
uložila konečné vyrovnávacie clo na ďalšie obdobie piatich rokov. Po
čiastočnom predbežnom preskúmaní (ďalej len „posledné revízne
prešetrovanie“) boli vyrovnávacie opatrenia zmenené a doplnené nariadením
Rady (ES) č. 1286/2008[5].
Uvedené vyrovnávacie opatrenia spočívajú v osobitnom cle. Sadzba cla
sa pohybuje od 0 do 106,50 EUR za tonu pre jednotlivo uvedených indických
výrobcov so sadzbou zostatkového cla vo výške 69,40 EUR za tonu uloženého na
dovoz od všetkých ostatných výrobcov.
(2)       V nadväznosti na zmenu názvu
jednej indickej spoločnosti, South Asian Petrochem Ltd, Komisia dospela
prostredníctvom oznámenia (ES) č. 2010/C 335/07[6] k záveru, že antisubvenčné
zistenia vo vzťahu k spoločnosti South Asian Petrochem Ltd by sa
mali vzťahovať na spoločnosť Dhunseri Petrochem & Tea
Limited.
1.2.        Existujúce antidumpingové
opatrenia
(3)       Nariadením (ES) č.
2604/2000[7]
Rada uložila konečné antidumpingové clo na dovoz PET s pôvodom okrem iného
v Indii (ďalej len „pôvodné antidumpingové prešetrovanie“). Následne sa
uskutočnilo preskúmanie (ďalej len „preskúmanie nového vývozcu“)
podľa článku 11 ods. 4 nariadenia Rady (ES) č. 1225/2009
(ďalej len „základné antidumpingové nariadenie“) týkajúce sa
spoločnosti South Asian Petrochem Ltd, ktorého konečné zistenia a
závery sú stanovené v nariadení Rady (ES) č. 1646/2005[8]. V nadväznosti na
preskúmanie uplynutia platnosti Rada nariadením (ES) č. 192/2007[9] uložila konečné
antidumpingové clo na ďalšie obdobie piatich rokov. Po
čiastočnom predbežnom revíznom prešetrovaní (ďalej len „posledné
antidumpingové revízne prešetrovanie) boli antidumpingové opatrenia zmenené
a doplnené nariadením Rady (ES) č. 1286/2008. Opatrenia boli
stanovené na úrovni odstránenia ujmy a spočívali v osobitnom
antidumpingovom cle. Sadzba cla sa pohybuje od 87,50 do 200,90 EUR za tonu pre
jednotlivo uvedených indických výrobcov so sadzbou zostatkového cla vo výške
153,60 EUR za tonu uloženého na dovoz od všetkých ostatných výrobcov
(ďalej len „súčasné antidumpingové opatrenia“).
(4)       V nadväznosti na zmenu názvu
jednej indickej spoločnosti, South Asian Petrochem Ltd, Komisia dospela
prostredníctvom oznámenia (ES) č. 2010/C 335/06[10] k záveru, že antidumpingové
zistenia vo vzťahu k spoločnosti South Asian Petrochem Ltd by sa
mali vzťahovať na spoločnosť Dhunseri Petrochem & Tea
Limited.
(5)       Rozhodnutím 2005/697/ES[11] Komisia prijala ponuky
záväzkov predložené spoločnosťou South Asian Petrochem Ltd,
pričom stanovila minimálnu dovoznú cenu (ďalej len „záväzok“). V
nadväznosti na zmenu názvu Komisia dospela prostredníctvom oznámenia (ES)
č. 2010/C 335/05 k záveru, že záväzok ponúknutý
spoločnosťou South Asian Petrochem Ltd by sa mal vzťahovať
na spoločnosť Dhunseri Petrochem & Tea Limited.
1.3.        Začatie
čiastočného predbežného preskúmania
(6)       Žiadosť
o čiastočné predbežné preskúmanie podľa článku 19
základného nariadenia predložila spoločnosť Dhunseri Petrochem &
Tea Limited, indický vyvážajúci výrobca PET (ďalej len „žiadateľ“).
Obsah žiadosti sa obmedzoval na subvencovanie a žiadateľa. Žiadateľ
súčasne požiadal o preskúmanie súčasných antidumpingových opatrení.
Na dovoz výrobkov vyrábaných žiadateľom sa uplatňuje zostatkové
antidumpingové clo a zostatkové vyrovnávacie clo, pričom uvedený záväzok
sa vzťahuje na ich predaj žiadateľom Únii.
(7)       Žiadateľ poskytol dôkazy
prima facie, že na vyrovnanie subvencovania podliehajúceho vyrovnávacím
opatreniam už nie je ďalej potrebné uplatňovať uvedené opatrenie
na súčasnej úrovni. Žiadateľ poskytol najmä dôkazy prima facie,
z ktorých vyplýva, že výška jeho subvencie sa znížila značne pod
úroveň colnej sadzby, ktorá sa v jeho prípade v súčasnosti
uplatňuje. K tomuto zníženiu celkovej úrovne subvencovania došlo najmä v
dôsledku straty statusu jednotky orientovanej na vývoz (ďalej len „EOU“).
S objemom vo výške 13,5 % predstavoval režim EOU prevažnú časť
subvencií zistených počas zrýchleného preskúmania vo výške 13,9 %.
(8)       Komisia po porade
s poradným výborom dospela k záveru, že žiadosť obsahuje dostatočné
dôkazy prima facie, a 2. apríla 2011 oznámila začatie
čiastočného predbežného preskúmania (ďalej len „súčasné
preskúmanie“) podľa článku 19 základného nariadenia prostredníctvom
oznámenia o začatí preskúmania uverejneného v Úradnom
vestníku Európskej únie[12].
Toto preskúmanie bolo obmedzené na preskúmanie subvencovania v súvislosti so
žiadateľom.
1.4.        Strany, ktorých sa
prešetrovanie týka
(9)       Komisia o začatí
preskúmania oficiálne informovala žiadateľa, zástupcov vyvážajúcej krajiny
a združenie výrobcov z Únie. Zainteresované strany dostali možnosť písomne
sa vyjadriť a požiadať o vypočutie v lehote stanovenej
v oznámení o začatí preskúmania.
(10)     O vypočutie požiadala
jedna zainteresovaná strana a jej žiadosti bolo vyhovené.
(11)     S cieľom získať informácie
považované za potrebné na účely prešetrovania Komisia zaslala
žiadateľovi a indickej vláde dotazník a v lehote stanovenej na tento
účel dostala odpovede.
(12)     Komisia si vyžiadala a overila
všetky informácie, ktoré považovala za potrebné na stanovenie subvencovania.
Komisia uskutočnila overovacie návštevy v priestoroch žiadateľa
v Kalkate v Indii a v priestoroch indickej vlády v Naī
Dillī (Generálne riaditeľstvo zahraničného obchodu a
ministerstvo obchodu) a Kalkate (Ministerstvo obchodu a priemyslu
Západného Bengálska).
1.5.        Obdobie revízneho
prešetrovania
(13)     Prešetrovanie subvencovania sa
týkalo obdobia od 1. apríla 2010 do 31. marca 2011 (ďalej len „obdobie
revízneho prešetrovania“ alebo „ORP“).
1.6.        Paralelné antidumpingové
prešetrovanie
(14)     Dňa 2. apríla 2011[13] Komisia oznámila začatie
čiastočného predbežného preskúmania súčasných antidumpingových
opatrení podľa článku 11 ods. 3 základného antidumpingového
nariadenia, ktoré bolo obmedzené na preskúmanie dumpingu v súvislosti so
žiadateľom.
(15)     V paralelnom antidumpingovom
prešetrovaní sa zistilo, že okolnosti, pokiaľ ide o dumping, sa
významne a trvale zmenili, a súčasné antidumpingové opatrenia
uplatňované na žiadateľa boli preto zmenené.
2.           PRÍSLUŠNÝ VÝROBOK A PODOBNÝ
VÝROBOK
2.1.        Príslušný výrobok
(16)     Výrobok, ktorý je predmetom
preskúmania, je polyetyléntereftalát (PET) s viskozitou 78 ml/g alebo vyššou, v
súlade s normou ISO 1628-5, v súčasnosti zaradený pod kód KN 3907 60
20 s pôvodom v Indii (ďalej len „príslušný výrobok“).
2.2.        Podobný výrobok
(17)     Prešetrovaním sa ukázalo, že
príslušný výrobok vyrábaný v Indii a predávaný do Únie je zhodný, pokiaľ
ide o fyzikálne a chemické vlastnosti a použitia, s výrobkom vyrábaným a
predávaným na domácom trhu v Indii. Dospelo sa preto k záveru, že výrobky
predávané na domácom a vývoznom trhu sú podobnými výrobkami v zmysle
článku 2 písm. c) základného nariadenia.
3.           VÝSLEDKY PREŠETROVANIA
3.1.        Subvencovanie
(18)     Na základe informácií, ktoré
poskytli indická vláda a žiadateľ, ako aj vyplnených dotazníkov Komisie sa
prešetrili nasledujúce systémy, ktorých súčasťou je údajne
poskytovanie subvencií:
Celoštátne systémy:
a)       systém úverových colných knižiek (Duty
Entitlement Passbook Scheme, ďalej len „DEPBS“);
b)      jednotky orientované na vývoz (Export
Oriented Units, ďalej len „EOU“)/vývozné spracovateľské zóny (Export
Processing Zones, ďalej len „EPZ“)/osobitné hospodárske zóny (Special
Economic Zones, ďalej len „OHZ“);
c)       systém podpory vývozu investičného
tovaru (Export Promotion Capital Goods Scheme, ďalej len „EPCGS“);
d)      systém orientovaný na trh (Focus Market
Scheme, ďalej len „FMS“);
e)       systém vývozných úverov (Export Credit
Scheme, ďalej len „ECS“);
f)       systém oslobodenia od dane z príjmu
(Income Tax Exemption Scheme, ďalej len „ITES“).
Regionálne systémy:
g)       systém stimulov v Západnom Bengálsku
(West Bengal Incentives Scheme).
(19)     Systémy uvedené v písmenách a)
až d) sú založené na zákone o zahraničnom obchode (rozvoj a regulácia) z
roku 1992 (č. 22 z roku 1992), ktorý vstúpil do platnosti 7. augusta
1992 (ďalej len „zákon o zahraničnom obchode“). Podľa zákona
o zahraničnom obchode je indická vláda oprávnená vydávať
vyhlášky o vývoznej a dovoznej politike. Tieto oznámenia sú zhrnuté v
dokumentoch o politike zahraničného obchodu (ďalej len „dokumenty FTP“),
ktoré vydáva ministerstvo obchodu každých päť rokov a ktoré sa pravidelne
aktualizujú. Pre ORP sú v tomto prípade relevantné dva dokumenty FTP, a to FTP
04-09 a FTP 09-14. Dokument FTP 09-14 nadobudol platnosť v auguste 2009.
Indická vláda okrem toho stanovuje postupy upravujúce FTP 04-09 a FTP 09-14 aj
v Príručke postupov, zväzok I (Handbook of Procedures) (ďalej
len „HOP I 04-09“ alebo „HOP I 09-14“). Príručka postupov sa tiež
pravidelne aktualizuje.
(20)     Program uvedený v písmene e)
vychádza z oddielov 21 a 35A zákona o regulácii bánk z roku 1949, ktorý
umožňuje indickej centrálnej banke (Reserve Bank of India, RBI)
usmerňovať komerčné banky v oblasti vývozných úverov.
(21)     Systém uvedený v písmene f) je
založený na zákone o dani z príjmu z roku 1961, ktorý sa každoročne mení a
dopĺňa finančným aktom.
(22)     Systém uvedený v písmene g)
spravuje vláda Západného Bengálska a je stanovený vo vyhláške
ministerstva obchodu a priemyslu č. 580-CI/H z 22. júna 1999 (WBIS 1999),
ktorá bola naposledy nahradená vyhláškou č. 134-CI/O/Incentive/17/03/I
z 24. marca 2004 (WBIS 2004).
3.2.        Systém úverových colných
knižiek (ďalej len „DEPBS“)
a)      Právny základ
(23)     Podrobný opis systému DEPBS sa
uvádza v odseku 4.3 dokumentov FTP 04-09 a FTP 09-14, ako aj v kapitole 4 dokumentov
HOP I 04-09 a HOP I 09-14.
b)      Oprávnenosť
(24)     Takýto systém sú oprávnení
využívať všetci výrobcovia-vývozcovia alebo obchodníci-vývozcovia.
c)      Praktické vykonávanie systému DEPBS
(25)     Oprávnený vývozca môže
požiadať o úvery DEPBS, ktoré sa vypočítavajú ako percento hodnoty
výrobkov vyvezených v rámci tohto systému. Indické orgány stanovili takéto
sadzby DEPBS pre väčšinu výrobkov vrátane príslušného výrobku. Tieto
sadzby sa stanovujú bez ohľadu na to, či dovozné clo bolo alebo nebolo
v skutočnosti zaplatené. Počas ORP v rámci súčasného
prešetrovania predstavovala sadzba DEPBS pre príslušný výrobok 8 % hodnoty FOB,
avšak najviac 58 INR/kg. V dôsledku toho predstavuje maximálna výhoda 4,64
INR/kg.
(26)     Na to, aby bola
spoločnosť oprávnená na výhody v rámci tohto systému, musí
uskutočňovať vývoz. V čase vývoznej transakcie musí
vývozca predložiť orgánom v Indii vyhlásenie, v ktorom uvedie,
že sa vývoz uskutočňuje v rámci systému DEPBS. Aby sa mohol tovar
vyviezť, indické colné orgány pri colnom odbavovaní vystavia vývozný colný
doklad. V tomto dokumente je okrem iného uvedená výška úveru DEPBS, ktorá sa za
túto vývoznú transakciu poskytne. V tej chvíli už vývozca pozná výšku
svojej výhody. Keď colné orgány vydajú vývozný colný doklad, indická vláda
už nemá právomoc rozhodovať o udelení úveru DEPBS. Pri výpočte výhody
sa uplatňuje príslušná sadzba DEPBS platná v čase vystavenia
vyhlásenia o vývoze. Preto nie je možné vykonať retroaktívne zmeny
výšky výhody.
(27)     Zistilo sa, že podľa
indických účtovných štandardov je na základe časového rozlíšenia
možné zaúčtovať úvery DEPBS ako príjem, keď dôjde k splneniu
vývozného záväzku. Takéto úvery sa môžu využiť na platbu cla pri
ďalšom dovoze akéhokoľvek tovaru, ktorý je možné dovážať bez
obmedzení, s výnimkou investičného tovaru. Tovar dovezený s využitím
takýchto úverov sa môže predávať na domácom trhu (pričom
podlieha dani z predaja) alebo sa môže využiť inak. Úvery DEPBS sú
voľne prenosné a platné 24 mesiacov od dátumu vydania.
(28)     Žiadosti o úvery DEPBS sa podávajú
elektronicky a môžu sa vzťahovať na neobmedzený počet vývozných
transakcií. Na podávanie žiadostí o úvery DEPBS v skutočnosti
neexistujú pevne stanovené lehoty. Elektronický systém používaný na správu
DEPBS automaticky nevylučuje vývozné transakcie po uplynutí lehoty na
predloženie uvedenej v odseku 4.47 dokumentov HOP I 04-09 a HOP 09-14. Žiadosti
doručené po uplynutí lehoty na predloženie sa okrem toho vždy môžu
posúdiť po uložení menšej pokuty (vo výške 10 % z nároku), ako je jasne
uvedené v odseku 9.3 dokumentov HOP I 04-09 a HOP I-09-14.
(29)     Zistilo sa, že žiadateľ
tento systém využíval počas ORP.
d)      Závery k systému DEPBS
(30)     V rámci systému DEPBS sa
poskytujú subvencie v zmysle článku 3 ods. 1 písm. a) bodu ii) a
článku 3 ods. 2 základného nariadenia. Úver DEPBS je finančnou
pomocou indickej vlády, pretože sa nakoniec využije na vyrovnanie dovozných
ciel, čím sa zníži príjem indickej vlády z cla, ktoré by bolo inak
splatné.Okrem toho, úver DEPBS poskytuje vývozcovi výhodu, pretože zlepšuje jeho
likviditu.
(31)     Navyše systém DEPBS je zo
zákona podmienený uskutočnením vývozu, a preto sa považuje
za špecifický a podliehajúci vyrovnávacím opatreniam podľa
článku 4 ods. 4 prvého pododseku písmena a) základného nariadenia.
(32)     Tento systém nemožno považovať
za prípustný systém vrátenia cla alebo systém náhradného vrátenia cla v zmysle
článku 3 ods. 1 písm. a) bodu ii) základného nariadenia, ako tvrdí
žiadateľ. Nie je v súlade s prísnymi pravidlami stanovenými
v prílohe I bode i), v prílohe II (vymedzenie vrátenia cla a jeho
pravidlá) a v prílohe III (vymedzenie náhradného vrátenia cla a jeho
pravidlá) k základnému nariadeniu. Vývozca nemá žiadnu povinnosť
skutočne spotrebovať tovar dovezený bez cla vo výrobnom procese a výška
úveru sa nevypočítava vo vzťahu k skutočne využitým vstupom.
Okrem toho nie je zavedený žiadny systém ani postup, ktorý by umožňoval
zistiť, ktoré vstupy sa spotrebujú vo výrobnom procese vyvážaného výrobku,
alebo či došlo k zaplateniu dovozného cla v nadmernej výške v zmysle
bodu i) prílohy I a príloh II a III základného nariadenia. Vývozca má
napokon nárok na výhody v rámci systému DEPBS bez ohľadu na to, či
vôbec nejaké vstupy dováža. Na to, aby vývozca získal výhodu, stačí, aby
jednoducho vyviezol tovar bez preukazovania, že vôbec došlo k dovozu
nejakých vstupov. Teda dokonca aj vývozcovia, ktorí obstarávajú všetky svoje
vstupy na miestnej úrovni a nedovážajú žiadny tovar, ktorý sa môže použiť
ako vstupný materiál, majú nárok na výhody v rámci systému DEPBS.
e)      Zrušenie systému DEPBS
(33)     Verejnou vyhláškou č. 54
(RE-2010) /2009-2014 zo 17. júna 2011 bola platnosť systému DEPBS posledný
krát predĺžená o 3 mesiace, a to do 30. septembra 2011. Vzhľadom na
to, že odvtedy nebolo uverejnené žiadne ďalšie predĺženie, systém
DEPBS bol od 30. septembra 2011 prakticky zrušený. Žiadateľ teda od toho
dátumu nemohol získať žiadne výhody v rámci tohto systému. Preto sa
overovalo, či by sa v súlade s článkom 15 ods. 1 základného
nariadenia, mali na tento systém uvaliť opatrenia.
(34)     V tejto súvislosti sa zistilo,
že žiadateľ získal podobné výhody na základe paralelného systému „vrátenia
cla“. Sadzba vrátenia cla pre PET predstavovala 5,5 % hodnoty FOB, a to do
maximálnej výšky 5,50 INR/kg. Avšak vzhľadom na to, že systém „vrátenia
cla“ sa počas ORP nevyužíval, nie je možné vypočítať sumu
subvencovania pre tento systém.
(35)     Žiadateľ tvrdil, že
systém vrátenia cla je v súlade s „usmerneniami o spotrebe vstupov vo výrobnom
procese“ uvedenými v prílohe II základného nariadenia, konkrétne odseku
I uvedenej prílohy. Avšak, podobne ako v prípade systému DEPB sa
zistilo, že sadzba vrátenia cla sa stanovuje bez ohľadu na to, či
dovozné clo bolo alebo nebolo v skutočnosti zaplatené.
f)       Výpočet výšky subvencie
(36)     V súlade s článkom 3 ods.
2 a článkom 5 základného nariadenia sa výška subvencií, ktoré podliehajú
vyrovnávacím opatreniam, vypočítala na základe výhody priznanej
príjemcovi, o ktorej sa zistilo, že existovala počas obdobia revízneho prešetrovania.
V tejto súvislosti sa za čas poskytnutia výhody príjemcovi považuje
moment, keď došlo k vývoznej transakcii na základe tohto systému. V
danom momente sa musí indická vláda vzdať cla, ktoré predstavuje
finančnú pomoc v zmysle článku 3 ods. 1 písm. a) bodu ii) základného
nariadenia.
(37)     Na základe uvedených
skutočností sa považuje za vhodné stanoviť výšku výhody vyplývajúcej
zo systému DEPBS ako súčet úverov získaných na všetky vývozné transakcie
uskutočnené v rámci tohto systému počas ORP.
(38)     V súlade s článkom 7 ods.
1 písm. a) základného nariadenia sa v prípade uplatnenia odôvodnených nárokov
poplatky, ktoré nevyhnutne vznikli v súvislosti so získaním subvencie,
odpočítali od výšky takto zistených úverov, aby sa dospelo k výške subvencie
(v čitateli).
(39)     V súlade s článkom 7 ods.
2 základného nariadenia sa tieto výšky subvencie rozložili na celkový obrat z
vývozu počas obdobia revízneho prešetrovania ako vhodný menovateľ,
pretože subvencia je podmienená uskutočnením vývozu a nebola priznaná
v súvislosti s vyrobeným, vyprodukovaným, vyvezeným alebo prepraveným
množstvom.
(40)     Na základe uvedených
skutočností má sadzba subvencie pre žiadateľa, stanovená
v súvislosti s týmto systémom počas ORP, výšku 6,7 %.
3.3.        Jednotky
orientované na vývoz (ďalej len „EOU“) / vývozné
spracovateľské zóny (ďalej len „EPZ“) / osobitné
hospodárske zóny (ďalej len „OHZ“)
(41)     V priebehu prešetrovania sa
zistilo, že žiadateľ nezískal počas ORP žiadne výhody na základe
systému EOU/EPZ/SEZ. Pri prešetrovaní preto nebolo potrebné podrobiť tieto
systémy ďalšej analýze.
3.4.        Systém podpory vývozu
investičného tovaru (ďalej len „EPCGS“)
a)      Právny
základ
(42)     Podrobný opis systému EPCGS je
uvedený v kapitole 5 dokumentov FTP 04-09 a FTP 09-14, ako aj v kapitole 5
dokumentov HOP I 04-09 a HOP I 09-14.
b)      Oprávnenosť
(43)     Tento systém sú oprávnení
využívať všetci výrobcovia-vývozcovia alebo obchodníci-vývozcovia
„naviazaní“ na podporných výrobcov a poskytovateľov služieb.
c)      Praktické
vykonávanie
(44)     Pod podmienkou vývozného
záväzku môže spoločnosť doviezť investičný tovar (nový aj
použitý investičný tovar (z druhej ruky) nie starší ako 10 rokov) so
zníženou sadzbou cla. Na tento účel indická vláda vydáva na žiadosť a
po uhradení poplatku oprávnenie používať systém EPCGS. V tomto systéme sa
ukladá znížená sadzba dovozného cla vo výške 5 %, uplatniteľná na všetok
investičný tovar dovezený v rámci systému. Na účely splnenia
vývozného záväzku sa dovezený investičný tovar musí použiť na výrobu
určitého množstva vyvážaného tovaru počas určitého obdobia.
Podľa dokumentu FTP 09-14 sa v rámci systému EPCGS môže investičný
tovar dovážať aj s nulovou sadzbou cla, ale v takom prípade je
obdobie na splnenie vývozného záväzku kratšie.
(45)     Držiteľ licencie systému
EPCGS môže získavať investičný tovar aj z domácich zdrojov. V takom
prípade môže domáci výrobca investičného tovaru využiť výhodu na
bezcolný dovoz komponentov potrebných na výrobu takéhoto investičného
tovaru. Domáci výrobca si v súvislosti s dodávkou investičného tovaru držiteľovi
licencie systému EPCGS môže alternatívne uplatniť nárok na výhodu pre
zamýšľaný vývoz.
(46)     Zistilo sa, že žiadateľ
využíval tento systém počas ORP.
d)      Záver
k systému EPCGS
(47)     V rámci systému EPCGS sa
poskytujú subvencie v zmysle článku 3 ods. 1 písm. a) bodu ii) a
článku 3 ods. 2 základného nariadenia. Zníženie cla predstavuje
finančnú pomoc indickej vlády, keďže takáto úľava znižuje jej
príjem z cla, ktoré by v opačnom prípade bolo splatné. Okrem toho zníženie
cla predstavuje výhodu pre vývozcu, pretože ušetrené clo z dovozu zlepšuje
likviditu spoločnosti.
(48)     Systém
EPCGS je ďalej zo zákona podmienený uskutočnením vývozu, keďže
oprávnenia na jeho využívanie nie je možné získať bez záväzku
uskutočniť vývoz. Považuje sa preto za špecifický a podliehajúci
vyrovnávacím opatreniam podľa článku 4 ods. 4 prvého pododseku písm.
a) základného nariadenia. Žiadateľ tvrdil, že subvencie v rámci EPCGS
týkajúce sa nákupu investičného tovaru v prípade, keď bol vývozný
záväzok splnený ešte pred ORP, by sa nemali považovať za podmienené
uskutočnením vývozu. Preto by sa nemali považovať za špecifické
subvencie a nemali by podliehať vyrovnávacím opatreniam. Toto
tvrdenie sa však muselo zamietnuť. Je potrebné zdôrazniť, že subvencia
samotná bola podmienená uskutočnením vývozu, t. j. nebola by poskytnutá,
keby spoločnosť nebola prijala určitý vývozný záväzok.
(49)     Systém EPCGS nemožno
považovať za prípustný systém vrátenia cla ani za systém náhradného
vrátenia cla v zmysle článku 3 ods. 1 písm. a) bodu ii) základného
nariadenia. Investičný tovar nepatrí do rozsahu pôsobnosti takýchto
prípustných systémov, ako sa stanovuje v prílohe I bode i) základného
nariadenia, pretože sa nespotrebúva pri výrobe vyvážaných výrobkov.
e)      Výpočet
výšky subvencie
(50)     Výška subvencie sa
vypočítala v súlade s článkom 7 ods. 3 základného nariadenia na
základe neuhradeného cla na dovezený investičný tovar rozloženého
počas celého obdobia, ktoré zodpovedá obvyklému času odpisovania
takéhoto investičného tovaru v príslušnom výrobnom odvetví, t. j.
18,93 roka. K tejto sume boli pripočítané úroky, aby sa zohľadnila
plná hodnota výhody v čase. Na tento účel sa za primeranú považovala
komerčná úroková sadzba na pôžičky v miestnej mene poskytované v
Indii v období revízneho prešetrovania.
(51)     V súlade s článkom 7 ods.
2 a ods. 3 základného nariadenia sa táto výška subvencie prepočítala
na vývozný obrat počas ORP ako vhodný menovateľ, pretože subvencia je
podmienená uskutočnením vývozu.
(52)     Sadzba subvencie pre
žiadateľa, stanovená v súvislosti s týmto systémom počas ORP,
predstavuje 0,6 %.
3.5.        Systém orientovaný na trh
(ďalej len „FMS“)
a)      Právny
základ
(53)     Podrobný opis systému FMS sa
nachádza v odsekoch 3.9.1 až 3.9.2.2 dokumentu FTP 04-09, odsekoch 3.14.1 až
3.14.3 dokumentu FTP 09-14, odsekoch 3.20 až 3.20.3 dokumentu HOP I 04-09
a odsekoch 3.8 až 3.8.2 dokumentu HOP I 09-14.
b)      Oprávnenosť
(54)     Tento systém sú oprávnení
využívať všetci výrobcovia-vývozcovia alebo obchodníci-vývozcovia.
c)      Praktické
vykonávanie
(55)     V rámci tohto systému vzniká
pri vývoze všetkých výrobkov do krajín oznámených podľa dodatku 37(C)
k dokumentom HOP I 04-09 a HOP I 09-14 nárok na úver na clo zodpovedajúci
2,5 % hodnoty FOB výrobkov vyvezených na základe tohto systému.
Určité druhy vývozných činností sú z tohto systému vylúčené,
napr. vývoz dovážaného tovaru alebo prekladaného tovaru, zamýšľaný vývoz,
vývoz služieb a obrat z vývozu jednotiek pôsobiacich v osobitných
hospodárskych zónach/jednotiek orientovaných na vývoz. Z tohto systému sú vylúčené
aj určité druhy výrobkov, napr. diamanty, vzácne kovy, rudy, obilniny,
cukor a ropné produkty.
(56)     Úvery na clo v rámci systému
FMS sú voľne prevoditeľné a platné 24 mesiacov od dátumu vydania
príslušného osvedčenia o nároku na úver. Môžu sa použiť na uhradenie
ciel pri následných dovozoch akýchkoľvek vstupov alebo tovarov vrátane
investičného tovaru.
(57)     Osvedčenie o nároku na
úver vydáva prístav, odkiaľ sa vývoz uskutočnil, po uskutočnení
vývozu alebo odoslaní tovaru. Pokiaľ žiadateľ poskytne orgánom kópie
všetkých príslušných vývozných dokumentov (napr. vývozný príkaz, faktúry,
povolenia na prepravu, potvrdenia o vykonaní bankového prevodu), indická vláda
nemá žiadnu právomoc rozhodovať o udelení úverov na clo.
(58)     Zistilo sa, že žiadateľ
využíval tento systém počas ORP.
d)      Záver
k systému FMS
(59)     V rámci systému FMS sa
poskytujú subvencie v zmysle článku 3 ods. 1 písm. a) bodu ii) a
článku 3 ods. 2 základného nariadenia. Úver na clo poskytnutý v rámci
systému FMS predstavuje finančnú pomoc indickej vlády, keďže úver sa
napokon použije na vyrovnanie dovozných ciel, čím zníži príjem indickej
vlády z cla, ktoré by bolo v opačnom prípade splatné. Okrem toho, clo v
rámci FMS poskytuje vývozcovi výhodu, pretože zlepšuje jeho likviditu.
(60)     Okrem toho je systém FMS zo zákona
podmienený uskutočnením vývozu, a preto sa považuje za špecifický a
podliehajúci vyrovnávacím opatreniam podľa článku 4 ods. 4 prvého
pododseku písmena a) základného nariadenia.
(61)     Tento systém nie je možné
považovať za prípustný systém vrátenia cla alebo za systém náhradného
vrátenia cla v zmysle článku 2 ods. 1 písm. a) bodu ii) základného
nariadenia. Nie je v súlade s prísnymi pravidlami stanovenými v prílohe I bode
i), prílohe II (vymedzenie vrátenia cla a jeho pravidlá) a v prílohe III (vymedzenie
náhradného vrátenia cla a jeho pravidlá) k základnému nariadeniu. Vývozca nemá
žiadnu povinnosť skutočne spotrebovať tovar dovezený bez cla vo
výrobnom procese a výška úveru sa nevypočítava vo vzťahu k
skutočne využitým vstupom. Okrem toho nie je zavedený žiadny systém ani
postup, ktorý by umožňoval zistiť, ktoré vstupy sa spotrebujú vo
výrobnom procese vyvážaného výrobku, alebo či došlo k zaplateniu dovozného
cla v nadmernej výške v zmysle bodu i) prílohy I a príloh II a III základného nariadenia.
Vývozca má nárok na výhody v rámci systému FMS bez ohľadu na to, či
vôbec nejaké vstupy dováža. Na to, aby vývozca získal výhodu, stačí, aby
jednoducho vyviezol tovar bez preukazovania, že vôbec došlo k dovozu nejakých
vstupov. Teda dokonca aj vývozcovia, ktorí obstarávajú všetky svoje vstupy na
miestnej úrovni a nedovážajú žiadny tovar, ktorý sa môže použiť ako
vstupný materiál, majú nárok na výhody v rámci systému FMS. Okrem toho, vývozca
môže použiť úvery na clá v rámci systému FMS na účely dovozu
investičného tovaru, i keď investičný tovar nie je zahrnutý do
rozsahu pôsobnosti prípustných systémov vrátenia cla, ako sa stanovuje v
prílohe I bod i) základného nariadenia, pretože sa nespotrebúva pri výrobe
vyvážaných výrobkov.
e)      Výpočet výšky subvencie
(62)     Výška subvencií podliehajúcich
vyrovnávacím opatreniami sa vypočítala na základe výhody priznanej
príjemcovi, o ktorej sa zistilo, že existovala počas obdobia revízneho
prešetrovania a ktorú žiadateľ v čase vývoznej transakcie zaúčtoval
na základe časového rozlíšenia ako príjem. V súlade s článkom 7
ods. 2 a ods. 3 základného nariadenia sa táto výška subvencie (v čitateli)
prepočítala na obrat z vývozu príslušného výrobku počas ORP ako
príslušný menovateľ, pretože subvencia je podmienená uskutočnením
vývozu a nebola poskytnutá s ohľadom na vyrobené, vyprodukované,
vyvezené alebo prepravené množstvá.
(63)     Sadzba subvencie pre
žiadateľa, stanovená v súvislosti s týmto systémom počas ORP,
predstavuje menej ako 0,1 %.
3.6.        Systém vývozných úverov
(ďalej len „ECS“)
(64)     Zistilo sa, že žiadateľ
počas ORP do 30. júna 2011 získal výhodu preferenčných úrokových
sadzieb na financovanie vývozu. Právny základ pre túto preferenčnú úrokovú
sadzbu je stanovený v dokumente Master Circular on Rupee/Foreign Currency
Export Credit & Customer Services to Exporters [Hlavný obežník
o vývozných úveroch v rupiách a v cudzej mene a zákazníckych službách pre
vývozcov] DBOD č. DIR.(Exp). BC 07/04.02.02/2009-10, ktorý vydala Reserve
Bank of India a ktorý je určený všetkým komerčným bankám v
Indii.
(65)     Dňa 1. júla 2011 boli
podmienky ECS zmenené prostredníctvom dokumentu Master Circular on
Rupee/Foreign Currency Export Credit & Customer Services to Exporters DBOD
č. DIR.(Exp). BC 04/04.02.002/2011-12. Žiadateľovi nevyplynuli
na základe zmenených podmienok žiadne výhody. V súlade s článkom 15 ods. 1
základného nariadenia sa preto na tento systém nebudú vzťahovať
vyrovnávacie opatrenia.
3.7.        Systém oslobodenia od dane
z príjmu (ďalej len „ITES“)
(66)     V priebehu prešetrovania sa
zistilo, že žiadateľ počas ORP nezískal žiadne výhody v rámci
systému ITES. Pri prešetrovaní preto nebolo potrebné podrobiť tento systém
ďalšej analýze.
3.8.        Systém stimulov v Západnom
Bengálsku 1999 (ďalej len „WBIS 1999“)
(67)     Západné Bengálsko poskytuje
oprávneným priemyselným podnikom stimuly vo forme viacerých výhod vrátane
odpustenia dane z predaja a centrálnej dane z predaja hotových výrobkov
s cieľom podporovať priemyselný rozvoj hospodársky zaostalých
oblastí v tomto štáte.
a)      Právny
základ
(68)     Podrobný opis tohto systému,
ako ho uplatňuje vláda Západného Bengálska, je uvedený vo vyhláške
Ministerstva obchodu a priemyslu Západného Bengálska č. 580-CI/H z
22. júna 1999.
b)      Oprávnenosť
(69)     Výhody v rámci tohto systému
môžu využiť spoločnosti, ktoré zriaďujú nový priemyselný závod
alebo uskutočňujú rozsiahle rozšírenie existujúceho priemyselného
závodu v zaostalých oblastiach. Existuje však kompletný zoznam neoprávnených
priemyselných odvetví (negatívny zoznam odvetví), na základe ktorého
spoločnosti pôsobiace v určitých oblastiach hospodárstva nemôžu tieto
stimuly využívať.
c)      Praktické
vykonávanie
(70)     V rámci tohto systému musia
spoločnosti investovať do zaostalých oblastí. Tieto oblasti, ktoré
predstavujú určité územné celky Západného Bengálska, sú v závislosti od
svojho hospodárskeho rozvoja zaradené do rôznych kategórií, súčasne však
existujú rozvinuté oblasti, ktoré sú z využívania týchto stimulačných
systémov vylúčené. Hlavným kritériom pre stanovenie výšky stimulov je
výška investície a oblasť, v ktorej sa podnik nachádza alebo sa bude
nachádzať.
d)      Záver
(71)     V rámci tohto systému sa
poskytujú subvencie v zmysle článku 3 ods. 1 písm. a) bodu ii) a
článku 3 ods. 2 základného nariadenia. Systém predstavuje finančnú
pomoc vlády Západného Bengálska, keďže poskytnuté stimuly, v tomto
prípade oslobodenie od dane z predaja a centrálnej dane z predaja hotových
výrobkov, znižujú príjmy z daní, ktoré by boli v opačnom prípade splatné.
Tieto stimuly okrem toho poskytujú spoločnosti výhodu, pretože zlepšujú
jej finančnú situáciu, keďže dane, ktoré by boli v opačnom
prípade splatné, sa neplatia.
(72)     Tento systém je okrem toho
regionálne špecifický v zmysle článku 4 ods. 2 písm. a) a článku
4 ods. 3 základného nariadenia, pretože ho môžu využívať iba určité
spoločnosti, ktoré investovali v určitých vymedzených geografických
oblastiach v pôsobnosti príslušného štátu. Nemôžu ho využívať
spoločnosti so sídlom mimo týchto oblastí, pričom výška výhody sa
navyše líši v závislosti od príslušnej oblasti.
(73)     WBIS 1999 preto podlieha
vyrovnávacím opatreniam.
e)      Výpočet výšky subvencie
(74)     Výška subvencie sa
vypočítala na základe sumy dane z predaja a centrálnej dane z predaja
hotových výrobkov obvykle splatnej počas obdobia revízneho prešetrovania,
ktorá však na základe tohto systému zostala nezaplatená. V súlade s
článkom 7 ods. 2 základného nariadenia sa tieto výšky subvencie (v
čitateli) prepočítali na celkový predaj počas obdobia revízneho
prešetrovania ako vhodný menovateľ, pretože subvencia nie je podmienená
uskutočnením vývozu a nebola priznaná v súvislosti s vyrobeným,
vyprodukovaným, vyvezeným alebo prepraveným množstvom. Získaná sadzba subvencie
sa rovnala 1,4 %.
3.9.        Výška subvencií podliehajúcich
vyrovnávacím opatreniam
(75)     Výška subvencií podliehajúcich
vyrovnávacím opatreniam stanovená v súlade s ustanoveniami základného
nariadenia, vyjadrená ad valorem, sa pre žiadateľa rovná 8,7 %.
Táto výška subvencovania prekračuje minimálnu prahovú hodnotu uvedenú
v článku 14 ods. 5 základného nariadenia.
(76)     V súčasnom konaní boli pre
žiadateľa stanovené takéto úrovne subvencovania:
 SYSTÉMY || DEPBS || EPCGS || FMS || WBIS || Spolu
 Dhunseri Tea & Petrochem || 6,7 % || 0,6 % || < 0,1 % || 1,4 % || 8,7 %
(77)     Preto sa usudzuje, že
podľa článku 19 základného nariadenia poskytovanie subvencií
počas ORP pokračovalo.
3.10.      Pretrvávajúci charakter
zmenených okolností so zreteľom na subvencovanie
(78)     V súlade s článkom 19
ods. 4 základného nariadenia sa preskúmalo aj to, či by sa zmeny okolností
mohli odôvodnene považovať za zmeny trvalého charakteru.
(79)     Zistilo sa, že žiadateľ
počas ORP naďalej využíval výhody subvencovania zo strany indickej
vlády, ktoré podlieha vyrovnávacím opatreniam. Navyše, sadzba subvencovania
zistená počas tohto preskúmania je nižšia ako sadzba stanovená počas
posledného revízneho prešetrovania. Takisto sa preukázalo, že zmeny uvedené
v odôvodnení 7, na ktoré sa odvolával žiadateľ, skutočne
nastali. Žiadateľ počas ORP skutočne viac nevyužíval výhody
plynúce zo systému EOU, ako sa uvádza v odôvodnení 41.
(80)     Takisto sa však zistilo, že
najdôležitejší systém, ktorý žiadateľ využíval počas ORP (DEBPS), bol
30. septembra 2011 zrušený, a že žiadateľ v súčasnosti
využíva ďalší systém (vrátenie cla), ktorý počas ORP nevyužíval. Je
preto zrejmé, že situácia, ktorá pretrvávala počas ORP nie je trvalého
charakteru, keďže medzičasom sa už zásadne zmenila.
(81)     Preto sa dospelo k záveru, že
čiastočné predbežné preskúmanie by sa malo ukončiť bez
zmeny a doplnenia platných vyrovnávacích opatrení. Žiadateľ ako aj ostatné
dotknuté strany boli informovaní o skutočnostiach a úvahách, na
základe ktorých malo byť navrhnuté ukončenie prešetrovania,
PRIJALA TOTO NARIADENIE:
Článok 1
Čiastočné predbežné preskúmanie
vyrovnávacích opatrení uplatniteľných na dovoz polyetyléntereftalátu
v súčasnosti zaradeného pod kód KN 3907 60 20 a s pôvodom
okrem iného v Indii sa týmto ukončuje bez zmeny a doplnenia platných
opatrení.
Článok 2
Toto nariadenie nadobúda účinnosť
dňom nasledujúcim po jeho uverejnení v Úradnom vestníku Európskej únie.

Toto
nariadenie je záväzné v celom rozsahu a priamo uplatniteľné vo
všetkých členských štátoch.
V Bruseli
                                                                       Za
Radu
                                                                       predseda
[1]               Ú. v. EÚ L 188, 18.7.2009, s. 93.
[2]               Ú. v. ES L 301, 30.11.2000, s. 1.
[3]               Ú. v. EÚ L 266, 11.10.2005, s. 1.
[4]               Ú. v. EÚ L 59, 27.2.2007, s. 34.
[5]               Ú. v. EÚ L 340, 19.12.2008, s. 1.
[6]               Ú. v. EÚ C 335, 11.12.2010, s. 7.
[7]               Ú. v. ES L 301, 30.11.2000, s. 21.
[8]               Ú. v. EÚ L 266, 11.10.2005, s. 10.
[9]               Ú. v. EÚ L 59, 27.2.2007, s. 1.
[10]             Ú. v. EÚ C 335, 11.12.2010, s. 6.
[11]             Ú. v. EÚ L 266, 11.10.2005, s. 62.
[12]             Ú. v. EÚ C 102, 2.4.2011, s. 15.
[13]             Ú. v. EÚ C 102, 2.4.2011, s. 18.


				|

		52012PC0524

			Návrh NARIADENIE EURÓPSKEHO PARLAMENTU A RADY, ktorým sa ruší nariadenie Rady (ES) č. 552/97 o dočasnom odňatí prístupu k všeobecným colným preferenciám Mjanmarskému zväzu /* COM/2012/0524 final - 2012/0251 (COD) */

			   	DÔVODOVÁ SPRÁVA
Systém všeobecných colných preferencií (systém
VSP) je súčasťou spoločnej obchodnej politiky Európskej únie, v
súlade so všeobecnými ustanoveniami, ktorými sa riadi vonkajšia
činnosť Európskej únie.
Nariadenie Rady (ES) č. 732/2008[1] z 22. júla 2008, ktorým sa
uplatňuje súčasný systém VSP (ďalej len „súčasné nariadenie
o VSP“), stanovuje, že zvýhodnené opatrenia stanovené týmto nariadením možno
dočasne zrušiť vo vzťahu ku všetkým alebo určitým výrobkom
s pôvodom vo zvýhodnenej krajine z dôvodu závažného a systematického
porušovania zásad stanovených v pätnástich z dvadsaťsedem medzinárodných
dohovorov uvedených v jeho prílohe, zisteného na základe záverov príslušných
monitorovacích orgánov. Príslušné dohovory upravujú aj základné pracovné práva a tým napríklad
aj problematiku nútenej práce.
Nariadením Rady (ES) č. 552/97[2] sa Mjanmarsku/Barme
dočasne odňal prístup k colným preferenciám VSP, vzhľadom na
bežnú a rozšírenú prax nútenej práce, ktorú v rámci osobitného konania
potvrdila vyšetrovacia komisia Medzinárodnej organizácie práce (ILO).
Mjanmarsko/Barma realizuje od roku 2011
historický program otvorenosti a reformy, čo uznala aj Rada EÚ vo svojich
záveroch z 23. apríla 2012[3].
Rada vyjadrila podporu myšlienke, aby sa „pre Mjanmarsko/Barmu čo
najskôr opätovne zaviedol všeobecný systém preferencií po tom, ako budú splnené
požadované podmienky, a v nadväznosti na posúdenie zo strany Medzinárodnej
organizácie práce.“
Medzinárodná konferencia práce (ILC) zrušila
13. júna 2012 reštrikcie, ktoré vylučovali vládu Mjanmarska/Barmy z
prijímania technickej spolupráce a pomoci v rámci ILO a na jeden rok
pozastavila žiadosť ILO adresovanú členom ILO, aby preskúmali svoje
vzťahy s Mjanmarskom/Barmou v záujme zabezpečenia, aby sa v
rámci týchto vzťahov nevyužívala nútená práca.
V súlade s tým nie je možné naďalej
považovať porušovanie za „závažné a systematické“ a preto by sa mali
opätovne zaviesť colné preferencie podľa nariadenia o súčasnom
systéme VSP.
Vzhľadom na to, že nariadenie o
súčasnom systéme VSP neobsahuje ustanovenia výslovne upravujúce opätovné
zavedenie systému VSP, a so zreteľom na ustanovenia Lisabonskej zmluvy sa
v oblasti prijatia rozhodnutia o opätovnom zavedení preferencií pre Mjanmarsko
uplatňuje riadny legislatívny postup. Ide o jednorazový postup, ktorého
cieľom je čo najrýchlejšie reagovať na jasnú a aktuálnu
politickú potrebu. Nové nariadenie o systéme VSP, ktoré sa bude
uplatňovať až od 1. januára 2014, rieši problém neexistencie takých
výslovných ustanovení o opätovnom zavedení systému VSP, keďže bude tieto
ustanovenia obsahovať.
Navrhovaným nariadením nevzniknú náklady pre
rozpočet EÚ a jeho uplatňovanie bude znamenať len veľmi
malú stratu príjmov z cla. Skutočná strata príjmov z cla z dôvodu
opätovného začlenenia Mjanmarska/Barmy do systému VSP sa odhaduje na menej
ako 5 miliónov EUR, ako sa to bližšie uvádza v pripojenom vyhlásení, a to
z dôvodu štrukturálnej nedostatočnosti výroby a obchodnej kapacity v
krajine.
2012/0251 (COD)
Návrh
NARIADENIE EURÓPSKEHO PARLAMENTU A RADY,
ktorým sa ruší nariadenie Rady (ES) č. 552/97
o dočasnom odňatí prístupu k všeobecným colným preferenciám
Mjanmarskému zväzu
EURÓPSKY PARLAMENT A RADA EURÓPSKEJ
ÚNIE,
so zreteľom na Zmluvu o fungovaní
Európskej únie, a najmä na jej článok 207,
so zreteľom na návrh Európskej komisie,
po postúpení návrhu legislatívneho aktu
národným parlamentom,
konajúc v súlade s riadnym legislatívnym
postupom,
keďže:
(1)       Článok
1 nariadenia (ES) č. 552/97[4], zmenený a
doplnený článkom 28 ods. 1 nariadenia (ES) č. 732/2008, ktorým sa
uplatňuje systém všeobecných colných preferencií na obdobie od 1. januára
2009[5], stanovuje dočasné odňatie prístupu Mjanmarska/Barmy k
colným preferenciám udeleným nariadením (ES) č. 732/2008.
(2)       Písmeno a) článku 15
ods. 1 nariadenia (ES) č. 732/2008 stanovuje, že zvýhodnené opatrenia
stanovené v tomto nariadení možno dočasne zrušiť vo vzťahu ku
všetkým alebo určitým výrobkom s pôvodom vo zvýhodnenej krajine, a to z
dôvodu závažného a systematického porušovania zásad stanovených v dohovoroch,
ktoré sú uvedené v prílohe III časť A, zisteného na základe
záverov príslušných monitorovacích orgánov.
(3)       Dohovor Medzinárodnej
organizácie práce (ILO) o nútenej alebo povinnej práci, č. 29, (1930) je
uvedený v časti A prílohy III k nariadeniu (ES) č. 732/2008.
(4)       Podľa článku 2
nariadenia (ES) č. 552/97, zmeneného a doplneného článkom 28 ods. 2
nariadenia (ES) č. 732/2008, uplatňovanie nariadenia (ES) č.
552/97 by sa malo ukončiť v nadväznosti na správu Komisie o nútených
prácach v Mjanmarsku/Barme, ak sa ukáže, že prax uvedená v článku 15 ods.
1 písmene a) nariadenia (ES) č. 732/2008 sa viac neuplatňuje.
(5)       Medzinárodná konferencia
práce (ILC) prijala 13. júna 2012 uznesenie „o opatreniach vo veci Mjanmarsko
prijatých podľa článku 33 Ústavy ILO.“ Berúc na vedomie závery
prijaté 4. júna 2012 Výborom pre uplatňovanie noriem (CAS) a zastávajúc
názor, že zachovávanie súčasných opatrení by už v záujme požadovaného
výsledku nebolo prospešné, ILC prijala rozhodnutie zrušiť reštrikcie, ktorými
sa vláda Mjanmarska/Barmy vylúčila z prijímania technickej spolupráce a
pomoci v rámci ILO. Takisto prijala rozhodnutie o pozastavení žiadosti ILO
adresovanej jej členom, a to na dobu jedného roka, aby preskúmali
svoje vzťahy s Mjanmarskom/Barmou v záujme zabezpečenia, aby sa v
rámci týchto vzťahov nevyužívala nútená práca.
(6)       Komisia ... 2012 schválila
správu o nútenej práci v Mjanmarsku/Barme obsahujúcu jej zistenia (ďalej
len „správa“ ) V správe sa dospelo k záveru, že pokrok dosiahnutý
Mjanmarskom/Barmou pri napĺňaní odporúčaní ILO, ktorý uznali
príslušné monitorovacie orgány ILO, je dostatočným dôvodom pre
konštatovanie, že porušovanie zásad stanovených v dohovore ILO č. 29 sa už
viac nepovažuje za „závažné a systematické“ a uvádza sa v nej
odporúčanie opätovne zaviesť prístup Mjanmarska/Barmy ku všeobecným
colným preferenciám.
(7)       Vzhľadom na tieto závery
a podľa článku 2 nariadenia (ES) č. 552/97 by sa preto
dočasné odňatie prístupu Mjanmarska/Barmy k colným preferenciám
udelené nariadením (ES) č. 732/2008 malo zrušiť, a to od dátumu
prijatia uznesenia ILC.
(8)       Komisia by mala aj ďalej
monitorovať vývoj v Mjanmarsku/Barme v súvislosti s nútenou prácou a
reagovať na tento vývoj v súlade s platnými postupmi vrátane, ak je to
potrebné, obnovením postupov odňatia prístupu k colným preferenciám,
PRIJALI TOTO NARIADENIE:
Článok 1
Nariadenie Rady (ES) č. 552/97 sa týmto
zrušuje.
Článok 2
1.           Toto nariadenie nadobúda
účinnosť dvadsiatym dňom po jeho uverejnení v Úradnom
vestníku Európskej únie.
2.           Uplatňuje sa od 13. júna
2012.
Toto nariadenie je záväzné v celom
rozsahu a priamo uplatniteľné vo všetkých členských štátoch.
V Bruseli
Za Európsky parlament Za Radu
predseda                                                        predseda
LEGISLATÍVNY FINANČNÝ VÝKAZ PRE
NÁVRHY, KTORÉ MAJÚ ROZPOČTOVÝ VPLYV LEN NA STRANU PRÍJMOV
1.           NÁZOV NÁVRHU:
Nariadenie Európskeho parlamentu a Rady (ES)
č. 552/97 z 24. marca 1997, ktoré dočasne
odníma prístup k všeobecným colným preferenciám Mjanmarskému zväzu.
2.           ROZPOČTOVÉ RIADKY:
Kapitola a článok: kapitola 12,
článok 120
Suma zahrnutá do rozpočtu na príslušný
rok: 19 171 200 000 EUR (rozpočet na rok 2012);
18 631 800 000 EUR (návrh rozpočtu na rok 2013)
3.           FINANČNÝ VPLYV
x        Návrh nemá finančný vplyv na výdavky, ale má finančný
vplyv na príjmy, a to s týmto účinkom:
(v mil. EUR zaokrúhlené na 1 desatinné
miesto)
 Rozpočtový riadok || Príjmy[6] || 6,5-mesačné obdobie začínajúce od 13. 6.2012 || 12-mesačné obdobie (2013)
 Článok 120 || Vplyv na vlastné zdroje || -7.3 || -14.1
Poznámka: Ide o
maximálny odhad. Pri zohľadnení štrukturálnych obmedzení, ktoré obmedzujú
úrovne vývozu a využívanie preferencií, skutočná strata bude pravdepodobne
nižšia ako 5 miliónov EUR.
4.           OPATRENIA PROTI PODVODOM
…
5.           INÉ POZNÁMKY
Mjanmarsko/Barma: potenciálne dotknutý dovoz v
roku 2011 a strata na príjmoch, ak by sa preferencie v rámci systému VSP
už zaviedli (*1 000 EUR)
 Obchod v rámci VSP Oddiel || Dotknutý dovoz || Príjmy na základe colnej sadzby podľa doložky najvyšších výhod[7] (A) || Príjmy podľa dojednania EBA[8] (B) || Strata na príjmoch (A– B)
 S-01b || 14 283,1 || 1 174,1 || - || 1 174,1
 S-02a || 0,3 || 0,0 || - || 0,0
 S-02b || 10 570,8 || 3,4 || - || 3,4
 S-02c || 24,6 || 0,0 || - || 0,0
 S-02d || 3 500,6 || 0,1 || - || 0,1
 S-03 || 0,1 || 0,0 || - || 0,0
 S-04a || 2,9 || 0,4 || - || 0,4
 S-04b || 14,1 || - || - || -
 S-06b || 0,6 || 0,0 || - || 0,0
 S-07a || 131,2 || 8,5 || - || 8,5
 S-08a || 10,6 || 0,6 || - || 0,6
 S-08b || 9,5 || 0,3 || - || 0,3
 S-09a || 17,5 || 0,0 || - || 0,0
 S-09b || 823,4 || 30,6 || - || 30,6
 S-10 || 4,0 || - || - || -
 S-11a || 4,0 || 0,3 || - || 0,3
 S-11b || 132 516,6 || 15 496,5 || - || 15 496,5
 S-12a || 3 962,8 || 380,7 || - || 380,7
 S-12b || 22,7 || 0,9 || - || 0,9
 S-13 || 34,4 || 0,8 || - || 0,8
 S-14 || 131,1 || 0,0 || - || 0,0
 S-15a || 0,1 || 0,0 || - || 0,0
 S-15b || 227,9 || 6,0 || - || 6,0
 S-16 || 566,4 || 7,7 || - || 7,7
 S-17b || 143,8 || 3,9 || - || 3,9
 S-18 || 1,9 || 0,1 || - || 0,1
 S-20 || 300,4 || 12,1 || - || 12,1
 S-21 || 11,0 || - || - || -
 Spolu || 167 316,3 || 17 127,1 || - || 17 127,1
Strata na príjmoch sa vypočíta takto:
(Celková suma cla na základe doložky
najvyšších výhod vypočítaná na dotknutý dovoz) – (Celková suma
zvýhodneného cla vypočítaného v rámci zvýhodneného obchodu).
Odhadovaná strata na príjmoch (vypočítaná
na základe obchodných tokov a výberu cla za rok 2011) za Mjanmarsko/Barmu a so
zvýšením o 5 % za rok je (*1 000 EUR):
 Rok || 2011 || 2012 || 2013 || 2014 || 2015
 Celková hodnota dovozu || 167 316,3 || 175 682,1 || 184 466,3 || 193 689,6 || 203 374,0
 Maximálny zvýhodnený dovoz || neuvádza sa || 95 161,1 || 184 466,3 || 193 689,6 || 203 374,0
 Strata na príjmoch (po odpočítaní 25 % nákladov na výber) || neuvádza sa || 7 305,8 || 14 162,0 || 14 870,1 || 15 613,6
Poznámka: Ide o
maximálny odhad. Pri zohľadnení štrukturálnych obmedzení, ktoré obmedzujú úrovne
vývozu a využívanie colných preferencií, skutočná strata bude
pravdepodobne nižšia ako 5 miliónov EUR.
[1]               Nariadenie Rady (ES) č. 732/2008
z 22. júla 2008, ktorým sa uplatňuje systém všeobecných colných
preferencií na obdobie od 1. januára 2009 do 31. decembra 2011 a ktorým sa
menia a dopĺňajú nariadenia (ES) č. 552/97, (ES) č.
1933/2006 a nariadenia Komisie (ES) č. 1100/2006 a (ES) č.
964/2007 (Ú. v. EÚ L 211, 6.8.2008, s. 1).
[2]               Ú. v. ES L 85, 27.3.1997, s. 8.
[3]               9008/12, MCL/aa.
[4]               Ú. v. ES L 085, 27.3.1997, s. 8.
[5]               Ú. v. EÚ L 211, 6.8.2008, s. 1.
[6]               Pokiaľ ide o tradičné vlastné zdroje (poľnohospodárske
poplatky, odvody z produkcie cukru, clá), uvedené sumy musia predstavovať
čisté sumy, t. j. hrubé sumy po odpočítaní 25 % nákladov na výber.
[7]               Doložka najvyšších výhod.
[8]               Osobitné dojednanie pre najmenej rozvinuté krajiny.


               EURÓPSKA KOMISIA
            V Bruseli20. 4. 2016
            COM(2016) 236 final
            2016/0125(COD)
            Návrh
            NARIADENIE EURÓPSKEHO PARLAMENTU A RADY,
            ktorým sa mení nariadenie (ES) č. 539/2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti
            (Ukrajina)

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               V októbri 2008 sa medzi EÚ a Ukrajinou začal dialóg o liberalizácii vízového režimu. V novembri 2010 Európska komisia predložila ukrajinskej vláde akčný plán liberalizácie vízového režimu (ďalej len „akčný plán“). Komisia sa zaviazala navrhnúť bezvízové cestovanie pri krátkodobých pobytoch v Európskej únii pre štátnych príslušníkov Ukrajiny, ktorí sú držiteľmi biometrických pasov, hneď ako ukrajinská vláda splní všetky kritériá stanovené v akčnom pláne.

               Pred začatím dialógu o liberalizácii vízového režimu EÚ a Ukrajina súbežne uzavreli dohodu o zjednodušení udeľovania víz a dohodu o readmisii, ktoré vstúpili do platnosti 1. januára 2008. Zmenená dohoda o zjednodušení udeľovania víz vstúpila do platnosti 1. júla 2013. Úplné a účinné vykonávanie týchto dohôd bolo predpokladom na začatie dialógu o vízach a podmienkou na jeho pokračovanie.

               Akčný plán je rozdelený do štyroch blokov: bezpečnosť dokumentov vrátane biometrických údajov (blok I), migrácia a integrované riadenie hraníc vrátane azylu (blok II), verejný poriadok a bezpečnosť (blok III) a vonkajšie vzťahy a základné práva (blok IV). V akčnom pláne sa stanovujú presné kritériá pre každý z týchto štyroch blokov technicky relevantných otázok s cieľom prijať legislatívny, politický a inštitucionálny rámec (fáza 1) a zabezpečiť jeho účinné a udržateľné vykonávanie (fáza 2).

               Od začatia dialógu medzi EÚ a Ukrajinou o liberalizácii vízového režimu Komisia pravidelne predkladala správy Európskemu parlamentu a Rade o pokroku, ktorý Ukrajina dosiahla pri plnení kritérií v rámci štyroch blokov prvej a druhej fázy akčného plánu. Dosiahnutý pokrok sa posudzoval na základe hodnotenia na mieste za účasti expertov z členských štátov EÚ a na základe podrobných informácií, ktoré Ukrajina poskytla.

               Komisia prijala 16. septembra 2011 prvú správu o pokroku
                  1
                Ukrajiny pri vykonávaní akčného plánu a predložila viacero odporúčaní na dokončenie prvej (legislatívnej a plánovacej) fázy. Komisia uverejnila druhú správu o pokroku
                  2
                9. februára 2012 a tretiu správu o pokroku
                  3
                15. novembra 2013. Po štvrtej správe Komisie o pokroku
                  4
                z 27. mája 2014 a jej schválení Radou 23. júna 2014 Ukrajina formálne vstúpila do druhej fázy akčného plánu, počas ktorej sa posúdilo udržateľné vykonávanie legislatívneho a politického rámca.

               Komisia prijala 8. mája 2015 piatu správu o pokroku
                  5
                Ukrajiny pri vykonávaní akčného plánu. V správe sa uvádzalo, že pokrok dosiahnutý ukrajinskými orgánmi pri vykonávaní druhej fázy akčného plánu je pozoruhodný. V súlade s metodikou uvedenou v akčnom pláne Komisia zorganizovala hodnotenia na mieste za účasti expertov z členských štátov EÚ. Správa obsahuje aj posúdenie možných migračných a bezpečnostných vplyvov budúcej liberalizácie vízového režimu pre ukrajinských občanov, ktorí cestujú do EÚ.

               Komisia v šiestej a záverečnej správe o pokroku
                  6
                prijatej 18. decembra 2015 usúdila, že Ukrajina dosiahla potrebný pokrok a uskutočnila všetky požadované reformy s cieľom zabezpečiť účinné a udržateľné plnenie zvyšných kritérií.

               Na základe tohto posúdenia a vzhľadom na výsledok nepretržitého monitorovania a predkladania správ, ktoré sa uskutočnili od začatia dialógu medzi EÚ a Ukrajinou o liberalizácii vízového režimu, Komisia potvrdila, že Ukrajina splnila všetky kritériá stanovené pre každý zo štyroch blokov druhej fázy akčného plánu a že začiatkom roku 2016 predloží legislatívny návrh, ktorým sa mení nariadenie (ES) č. 539/2001, pričom sa Ukrajina presunie do zoznamu krajín, ktorých štátni príslušníci sú oslobodení od vízovej povinnosti (príloha II).

               Navyše od prijatia šiestej správy Komisia zaznamenala pokrok, ktorý ukrajinské orgány dosiahli pri vykonávaní požadovaných reforiem v rámci akčného plánu. Národný protikorupčný úrad je v prevádzke a začal spolupracovať s úradom prokuratúry špecializovaným na boj proti korupcii. Po úspešnom prijatí zákonov o vymáhaní majetku a zmeneného zákona o úrade prokuratúry v súvislosti s úradom prokuratúry špecializovaným na boj proti korupcii (18. februára 2016), ako aj po prijatí zákona o elektronickom majetkovom priznaní (15. marca 2016) Komisia zaznamenala ďalší pokrok v polovici marca 2016, keď boli vymenovaní ďalší dvaja členovia správnej rady Národného úradu pre predchádzanie korupcii s cieľom umožniť správnej rade dosiahnuť kvórum. Dňa 28. marca bol zvolený riaditeľ Národného úradu pre predchádzanie korupcii a 30. marca bol tento úrad registrovaný ako právny subjekt. Ukrajinské orgány vyčlenili v štátnom rozpočte na rok 2016 aj finančné zdroje na zabezpečenie dobrého fungovania inštitucionálneho rámca na boj proti korupcii, ako aj Národného protikorupčného úradu.

               Okrem správ týkajúcich sa plnenia akčného plánu Komisia naďalej monitoruje vykonávanie dohody o zjednodušení udeľovania víz a dohody o readmisii, najmä prostredníctvom spoločných výborov zriadených na základe týchto dohôd. Posledné doterajšie zasadnutie spoločného výboru pre zjednodušenie vydávania víz sa uskutočnilo 23. apríla 2015 a spoločný readmisný výbor zasadal naposledy 6. mája 2014. V tejto súvislosti Komisia poznamenala, že vykonávanie dohôd bolo celkovo veľmi uspokojivé.

               •Súlad s existujúcimi ustanoveniami v danej oblasti politiky a s ďalšími politikami Únie

               V nariadení Rady (ES) č. 539/2001
                  7
                sa uvádza zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti. Nariadenie (ES) č. 539/2001 uplatňujú všetky členské štáty – s výnimkou Írska a Spojeného kráľovstva – a takisto Island, Lichtenštajnsko, Nórsko a Švajčiarsko. Toto nariadenie je súčasťou spoločnej vízovej politiky EÚ pre krátkodobé pobyty do 90 dní počas ktoréhokoľvek 180-dňového obdobia.

               Ukrajina sa v súčasnosti uvádza v prílohe I k nariadeniu (ES) č. 539/2001, t. j. medzi tými krajinami, ktorých štátni príslušníci musia byť držiteľmi víz pri cestovaní na územie členských štátov EÚ.

               Nariadenie (ES) č. 539/2001 bolo naposledy zmenené nariadením (EÚ) č. 259/2014
                  8
               , keď Moldavsko v dôsledku úspešnej realizácie svojho akčného plánu bolo presunuté do zoznamu krajín oslobodených od vízovej povinnosti, a nariadením (EÚ) č. 509/2014
                  9
               , keď päť karibských
                  10
                a jedenásť tichomorských krajín
                  11
               , ako aj Kolumbia, Peru a Spojené arabské emiráty boli oslobodené od vízovej povinnosti po pravidelnom preskúmaní vízových zoznamov s výhradou uzavretia dohody o zrušení vízovej povinnosti medzi EÚ a príslušnou treťou krajinou.

               Kritériá, ktoré by sa mali na základe individuálneho posúdenia zohľadniť pri určovaní tretích krajín, ktorých štátni príslušníci podliehajú vízovej povinnosti alebo sú od nej oslobodení, sú stanovené v článku -1 nariadenia (ES) č. 539/2001 [zavedenom nariadením (EÚ) č. 509/2014]. Zahŕňajú kritériá súvisiace s „nelegálnym prisťahovalectvom, verejným poriadkom a bezpečnosťou štátu, hospodárskymi výhodami, najmä z hľadiska cestovného ruchu a zahraničného obchodu, a s vonkajšími vzťahmi Únie s príslušnými tretími krajinami, najmä vrátane rešpektovania ľudských práv a základných slobôd, ako aj dôsledkov regionálnej súdržnosti a reciprocity“
                  12
               . Osobitná pozornosť by sa mala venovať aj bezpečnosti cestovných dokladov vydaných príslušnými tretími krajinami.

               Neexistuje dôvod, aby podmienkou na uplatňovanie oslobodenia od vízovej povinnosti pre ukrajinských občanov bolo uzavretie dohody o zrušení vízovej povinnosti s EÚ, keďže Ukrajina už oslobodila všetkých občanov EÚ od vízovej povinnosti na pobyty do jedného roka. Ak by sa toto rozhodnutie zrušilo alebo ak by sa bezvízový režim zneužil, existujúce mechanizmy reciprocity a pozastavenia stanovené v nariadení (ES) č. 539/2001 by poskytli dostatočné nápravné opatrenia.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Keďže návrhom sa mení spoločná vízová politika EÚ, právnym základom návrhu je článok 77 ods. 2 písm. a) Zmluvy o fungovaní Európskej únie (ZFEÚ). Navrhované nariadenie predstavuje rozvoj schengenského acquis.

                •Subsidiarita

                  Keďže nariadenie (ES) č. 539/2001 je právnym aktom EÚ, možno ho zmeniť len prostredníctvom zodpovedajúceho právneho aktu. Členské štáty nemôžu konať samostatne.

               •Proporcionalita

                  Pozri vyššie – žiadne iné možnosti na dosiahnutie politického cieľa nie sú k dispozícii.

               •Výber nástroja

                  Pozri vyššie.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuvádza sa.

               •Konzultácie so zainteresovanými stranami

                  Uskutočnili sa pravidelné diskusie s členskými štátmi v rámci pracovnej skupiny Rady pre východnú Európu a Strednú Áziu (COEST) a viaceré prezentácie procesu liberalizácie vízového režimu v Európskom parlamente.

               •Získavanie a využívanie expertízy

               Komisia zhromaždila komplexné údaje o vykonávaní všetkých kritérií akčného plánu Ukrajinou. K záverečnej správe o pokroku Ukrajiny bol pripojený sprievodný pracovný dokument útvarov Komisie
                  13
               , ktorý poskytoval podrobnejšie informácie o vývoji v rámci každého kritéria.

               •Posúdenie vplyvu

                  Komisia poskytla v prílohe k pracovnému dokumentu útvarov Komisie aktualizovanú faktickú analýzu a informácie založené na štatistických údajoch o možných migračných a bezpečnostných vplyvoch liberalizácie vízového režimu pre ukrajinských občanov, ktorí cestujú do EÚ, na základe informácií od príslušných agentúr EÚ a zainteresovaných strán. Žiadne ďalšie posúdenie vplyvu nie je potrebné.

               •Vhodnosť právnych predpisov a ich zjednodušenie

                  Neuvádza sa.

               •Základné práva

                  Návrh nemá žiadne negatívne dôsledky na ochranu základných práv.

               4.VPLYV NA ROZPOČET

                  Neuvádza sa.

               5.INÉ ASPEKTY

               •Plány vykonávania a monitorovanie, hodnotenie a podávanie správ

                  Zmenené nariadenie bude po nadobudnutí účinnosti priamo uplatniteľné a členské štáty ho budú ihneď vykonávať. Žiadny vykonávací plán nie je potrebný.

                  Komisia bude naďalej aktívne monitorovať, ako Ukrajina nepretržite plní všetky kritériá v rámci štyroch blokov akčného plánu prostredníctvom existujúcich asociačných štruktúr a dialógov, a ak to bude potrebné, prostredníctvom nadväzujúcich mechanizmov ad hoc.

               •Vysvetľujúce dokumenty (v prípade smerníc)

                  Neuvádza sa.

               •Podrobné vysvetlenie konkrétnych ustanovení návrhu

                  Nariadenie (ES) č. 539/2001 sa mení, pričom sa Ukrajina presúva z prílohy I (zoznam krajín s vízovou povinnosťou) do prílohy II (zoznam krajín oslobodených od vízovej povinnosti). Doplní sa poznámka pod čiarou, v ktorej sa špecifikuje, že oslobodenie od vízovej povinnosti sa vzťahuje len na držiteľov biometrických pasov vydaných v súlade s normami Medzinárodnej organizácie civilného letectva (ICAO).

               2016/0125 (COD)

               Návrh

               NARIADENIE EURÓPSKEHO PARLAMENTU A RADY,

               ktorým sa mení nariadenie (ES) č. 539/2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti

               (Ukrajina)

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 77 ods. 2 písm. a),

               so zreteľom na návrh Európskej komisie,

               po postúpení návrhu legislatívneho aktu národným parlamentom,

               konajúc v súlade s riadnym legislatívnym postupom,

               keďže:

               (1)V nariadení Rady (ES) č. 539/2001
                  14
                sa uvádza zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti. Zloženie zoznamov tretích krajín uvedených v prílohách I a II by malo byť a zostať v súlade s kritériami, ktoré sú v ňom stanovené. Odkazy na tretie krajiny, pri ktorých sa situácia v súvislosti s týmito kritériami zmenila, by sa mali v prípade potreby presunúť z jednej prílohy do druhej.

               (2)Usudzuje sa, že Ukrajina splnila všetky kritériá stanovené v akčnom pláne liberalizácie vízového režimu predloženom ukrajinskou vládou v novembri 2010, a tým spĺňa kritériá oslobodenia svojich občanov od vízovej povinnosti, ak cestujú na územie členských štátov EÚ.

               (3)Ukrajina by sa preto mala presunúť z prílohy I k nariadeniu (ES) č. 539/2001 do jeho prílohy II. Oslobodenie od vízovej povinnosti by sa malo vzťahovať len na držiteľov biometrických pasov vydaných v súlade s normami Medzinárodnej organizácie civilného letectva (ICAO).

               (4)Toto nariadenie predstavuje vývoj ustanovení schengenského acquis, na ktorom sa Spojené kráľovstvo nezúčastňuje v súlade s rozhodnutím Rady 2000/365/ES
                  15
               . Spojené kráľovstvo sa preto nezúčastňuje na jeho prijímaní, nie je ním viazané a ani nepodlieha jeho uplatňovaniu.

               (5)Toto nariadenie predstavuje vývoj ustanovení schengenského acquis, na ktorom sa Írsko nezúčastňuje v súlade s rozhodnutím Rady 2002/192/ES
                  16
               . Írsko sa preto nezúčastňuje na prijatí tohto nariadenia, nie je ním viazané, ani nepodlieha jeho uplatňovaniu.

               (6)Pokiaľ ide o Island a Nórsko, toto nariadenie predstavuje vývoj ustanovení schengenského acquis v zmysle Dohody uzavretej medzi Radou Európskej únie a Islandskou republikou a Nórskym kráľovstvom o pridružení Islandskej republiky a Nórskeho kráľovstva pri vykonávaní, uplatňovaní a rozvoji schengenského acquis, ktoré patria do oblasti uvedenej v článku 1 bode B rozhodnutia Rady 1999/437/ES
                  17
               .

               (7)Pokiaľ ide o Švajčiarsko, toto nariadenie predstavuje vývoj ustanovení schengenského acquis v zmysle Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis, ktoré patria do oblasti uvedenej v článku 1 bode B rozhodnutia 1999/437/ES v spojení s článkom 3 rozhodnutia Rady 2008/146/ES
                  18
               .

               (8)Pokiaľ ide o Lichtenštajnsko, toto nariadenie predstavuje vývoj ustanovení schengenského acquis v zmysle Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis, ktoré patria do oblasti uvedenej v článku 1 bode B rozhodnutia 1999/437/ES v spojení s článkom 3 rozhodnutia Rady 2011/350/EÚ
                  19
               ,

               PRIJALI TOTO NARIADENIE:

               Článok 1

               Nariadenie (ES) č. 539/2001 sa mení takto:

               a)V prílohe I sa v časti 1 (ŠTÁTY) vypúšťa odkaz na Ukrajinu.

               b)V prílohe II sa v časti 1 (ŠTÁTY) vkladá tento odkaz:

               „Ukrajina“*

               ______________

               *
                     Oslobodenie od vízovej povinnosti sa vzťahuje len na držiteľov biometrických pasov vydaných v súlade s normami Medzinárodnej organizácie civilného letectva (ICAO).

               Článok 2

               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

               Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.

               V Bruseli

                  Za Európsky parlament
                        Za Radu

                  predseda
                        predseda

                     (1)
                  SEC(2011) 1076 final.

                     (2)
                  SWD(2012) 10 final.

                     (3)
                  COM(2013) 809 final.

                     (4)
                  COM(2014) 336 final.

                     (5)
                  COM(2015) 200 final.

                     (6)
                  COM(2015) 905 final.

                     (7)
                  Nariadenie Rady (ES) č. 539/2001 z 15. marca 2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti (Ú. v. ES L 81, 21.3.2001, s. 1).

                     (8)
                  Nariadenie Európskeho parlamentu a Rady (EÚ) č. 259/2014 z 3. apríla 2014, ktorým sa mení nariadenie Rady (ES) č. 539/2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti (Ú. v. EÚ L 105, 20.5.2014, s. 9).

                     (9)
                  Nariadenie Európskeho parlamentu a Rady (EÚ) č. 509/2014 z 15. mája 2014, ktorým sa mení nariadenie Rady (ES) č. 539/2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti (Ú. v. EÚ L 149, 20.5.2014, s. 67).

                     (10)
                  Dominika, Grenada, Svätá Lucia, Svätý Vincent a Grenadíny, Trinidad a Tobago.

                     (11)
                  Kiribati, Marshallove ostrovy, Mikronézia, Nauru, Palau, Samoa, Šalamúnove ostrovy, Východný Timor, Tonga, Tuvalu, Vanuatu.

                     (12)
                  Článok -1 nariadenia Rady (ES) č. 539/2001 z 15. marca 2001 uvádzajúceho zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti.

                     (13)
                  Pracovný dokument útvarov Komisie SWD(2015) 705 final z 18. 12. 2015.

                     (14)
                  Nariadenie Rady (ES) č. 539/2001 z 15. marca 2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc členských štátov, a krajín, ktorých štátni príslušníci sú oslobodení od tejto povinnosti (Ú. v. ES L 81, 21.3.2001, s. 1).

                     (15)
                  Rozhodnutie Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis (Ú. v. ES L 131, 1.6.2000, s. 43).

                     (16)
                  Rozhodnutie Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis (Ú. v. ES L 64, 7.3.2002, s. 20).

                     (17)
                  Rozhodnutie Rady 1999/437/ES zo 17. mája 1999 o určitých vykonávacích predpisoch k Dohode uzavretej medzi Radou Európskej únie a Islandskou republikou a Nórskym kráľovstvom o pridružení týchto dvoch štátov pri vykonávaní, uplatňovaní a vývoji schengenského acquis (Ú. v. ES L 176, 10.7.1999, s. 31).

                     (18)
                  Rozhodnutie Rady 2008/146/ES z 28. januára 2008 o uzavretí v mene Európskeho spoločenstva Dohody medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis (Ú. v. EÚ L 53, 27.2.2008, s. 1).

                     (19)
                  Rozhodnutie Rady 2011/350/EÚ zo 7. marca 2011 o uzavretí v mene Európskej únie Protokolu medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k implementácii, uplatňovaniu a rozvoju schengenského acquis, ktoré sa vzťahuje na zrušenie kontrol na vnútorných hraniciach a pohyb osôb (Ú. v. EÚ L 160, 18.6.2011, s. 19).


				|

		52012PC0114

			Návrh NARIADENIE RADY, ktorým sa mení a dopﾺňa nariadenie Rady (ES) č. 130/2006, ktorým sa ukladá konečné antidumpingové clo a s konečnou platnosťou sa vyberá dočasné clo uložené na dovoz kyseliny vínnej s pôvodom v Čínskej ľudovej republike, a ktorým sa spoločnosť Hangzhou Bioking Biochemical Engineering Co., Ltd vyníma z rozsahu pôsobnosti konečných opatrení /* COM/2012/0114 final - 2012/0053 (NLE) */

			   	DÔVODOVÁ SPRÁVA
1.           KONTEXT NÁVRHU
 ·      Dôvody a ciele návrhu Tento návrh sa týka uplatňovania nariadenia Rady (ES) č. 1515/2001 z 23. júla 2001 o opatreniach, ktoré môže prijať Spoločenstvo na základe správy prijatej orgánom na urovnávanie sporov WTO, ktorá sa týka antidumpingových a antidotačných opatrení, v súvislosti s konaním v rámci preskúmania pred uplynutím platnosti týkajúcim sa platného antidumpingového cla, pokiaľ ide o dovoz kyseliny vínnej s pôvodom v Čínskej ľudovej republike.
 ·      Všeobecný kontext Tento návrh sa predkladá v kontexte vykonávania nariadenia Rady (ES) č. 1515/2001 a je výsledkom preskúmania nariadenia Rady (ES) č. 130/2006, ktoré sa vykonalo vzhľadom na správu odvolacieho orgánu WTO vo veci Mexiko – hovädzie mäso a ryža[1].
 ·      Existujúce ustanovenia v oblasti návrhu V súčasnosti je platným opatrením konečné antidumpingové clo uložené nariadením Rady (ES) č. 130/2006 na dovoz kyseliny vínnej s pôvodom v Čínskej ľudovej republike (Ú. v. EÚ L 23, 27.1.2006, s. 1), naposledy zmenené a doplnené nariadením Rady (ES) č. 150/2008 (Ú. v. EÚ L 48, 22.2.2008, s. 1).
 ·      Súlad s ostatnými politikami a cieľmi Únie Neuplatňuje sa.
 2.           KONZULTÁCIE SO ZAINTERESOVANÝMI STRANAMI A POSÚDENIE VPLYVU
 ·      Konzultácie so zainteresovanými stranami
 Zainteresované strany dotknuté konaním mali možnosť obhajovať svoje záujmy počas prešetrovania.
 ·      Získavanie a využívanie expertízy
 Externá expertíza nebola potrebná.
 ·      Posúdenie vplyvu Tento návrh je výsledkom vykonávania nariadenia Rady (ES) č. 1515/2001. V tomto nariadení sa nepredpokladá všeobecné posúdenie vplyvu.
 3.           PRÁVNY ZÁKLAD NÁVRHU
 ·      Zhrnutie navrhovaného opatrenia Dňa 26. januára 2011 Komisia začala podľa článku 2 ods. 3 nariadenia (ES) č. 1515/2001 preskúmanie nariadenia Rady (ES) č. 130/2006 v súvislosti s preskúmaním pred uplynutím platnosti antidumpingových opatrení uplatniteľných na dovoz kyseliny vínnej s pôvodom v Čínskej ľudovej republike. Preskúmaním sa zistilo, že vzhľadom na správu odvolacieho orgánu WTO vo veci Mexiko – hovädzie mäso a ryža, na spoločnosť Hangzhou Bioking nie je vhodné naďalej uplatňovať opatrenia uložené nariadením Rady (ES) č. 130/2006 a nariadenie Rady (ES) č. 130/2006 by sa preto malo zodpovedajúcim spôsobom zmeniť a doplniť. Preto sa navrhuje, aby Rada prijala pripojený návrh nariadenia s cieľom vyňať spoločnosť Hangzhou Bioking z rozsahu pôsobnosti nariadenia Rady (ES) č. 130/2006, ktorý by sa mal uverejniť v Úradnom vestníku Európskej únie do 24. apríla 2012.
 ·      Právny základ Nariadenie Rady (ES) č. 1515/2001 z 23. júla 2001 o opatreniach, ktoré môže prijať Spoločenstvo na základe správy prijatej orgánom na urovnávanie sporov WTO, ktorá sa týka antidumpingových a antidotačných opatrení.
 ·      Zásada subsidiarity Návrh patrí do výlučnej pôsobnosti Únie. Zásada subsidiarity sa preto neuplatňuje.
 ·      Zásada proporcionality Návrh je v súlade so zásadou proporcionality z týchto dôvodov:
 Forma opatrenia je mimo rozsahu pôsobnosti vnútroštátneho rozhodovania.
 Uvedenie údajov o spôsobe, akým sa finančná a administratívna záťaž Únie, vlád členských štátov, regionálnych a miestnych orgánov, hospodárskych subjektov a občanov minimalizuje a ako je úmerná cieľu návrhu, sa na tento prípad nevzťahuje.
 ·      Výber nástrojov
 Navrhovaný nástroj: nariadenie.
 Iné prostriedky by neboli primerané z tohto dôvodu: uvedeným základným nariadením sa nestanovujú alternatívne možnosti.
 4.           VPLYV NA ROZPOČET
 Návrh nemá žiadny vplyv na rozpočet Únie.
2012/0053 (NLE)
Návrh
NARIADENIE RADY,
ktorým sa mení a dopĺňa nariadenie
Rady (ES) č. 130/2006, ktorým sa ukladá konečné antidumpingové clo a
s konečnou platnosťou sa vyberá dočasné clo uložené na dovoz
kyseliny vínnej s pôvodom v Čínskej ľudovej republike, a ktorým sa
spoločnosť Hangzhou Bioking Biochemical Engineering Co., Ltd vyníma z
rozsahu pôsobnosti konečných opatrení
RADA EURÓPSKEJ ÚNIE,
so zreteľom na Zmluvu o fungovaní
Európskej únie,
so zreteľom na nariadenie Rady (ES)
č. 1515/2001 z 23. júla 2001 o opatreniach, ktoré
môže prijať Spoločenstvo na základe správy prijatej orgánom
na urovnávanie sporov WTO, ktorá sa týka antidumpingových
a antidotačných opatrení[2], a najmä na jeho
článok 2 ods. 1,
so zreteľom na návrh, ktorý predložila
Európska komisia (ďalej len „Komisia“) po porade s poradným výborom,
keďže:
A.
POSTUP
1.           Platné
opatrenia
(1)       Nariadením (ES) č.
130/2006[3] Rada uložila konečné
antidumpingové clo v rozsahu od 0 % do 34,9 % na dovoz kyseliny vínnej
(ďalej len „KV“) s pôvodom v Čínskej ľudovej republike
(ďalej len „Čína“). Sadzba konečného antidumpingového cla
uloženého na KV vyrobenú čínskym vyvážajúcim výrobcom Hangzhou Bioking
Biochemical Engineering Co., Ltd. (ďalej len „Hangzhou Bioking“) je 0 %.
2.           Začatie preskúmania pred
uplynutím platnosti a preskúmania existujúcich opatrení týkajúcich sa
spoločnosti Hangzhou Bioking
(2)       Po uverejnení oznámenia o
blížiacom sa uplynutí platnosti[4] platných antidumpingových
opatrení Komisia dostala 27. októbra 2009 žiadosť o začatie
preskúmania pred uplynutím platnosti týchto opatrení podľa článku 11
ods. 2 nariadenia (ES) č. 1225/2009 z 30. novembra 2009 o ochrane pred
dumpingovými dovozmi z krajín, ktoré nie sú členmi Európskeho
spoločenstva[5] (ďalej len „základné
nariadenie“).
(3)       Po porade s poradným výborom
Komisia usúdila, že existujú dostatočné dôvody na začatie preskúmania
pred uplynutím platnosti a prostredníctvom oznámenia uverejneného v Úradnom
vestníku Európskej únie[6] oznámila 26. januára
2011 začatie preskúmania pred uplynutím platnosti podľa článku
11 ods. 2 základného nariadenia (ďalej len „oznámenie o začatí
preskúmania“).
(4)       V oznámení o začatí
preskúmania Komisia zároveň oznámila začatie preskúmania existujúcich
opatrení týkajúcich sa spoločnosti Hangzhou Bioking podľa článku
2 ods. 3 nariadenia (ES) č. 1515/2001 s cieľom umožniť
nevyhnutnú zmenu a doplnenie nariadenia (ES) č. 130/2006 vzhľadom na
správu odvolacieho orgánu WTO pod názvom „Mexiko – konečné antidampingové
opatrenia na hovädzie mäso a ryžu“[7]. V uvedenej správe
sa v odsekoch 305 a 306 stanovuje, že vyvážajúci výrobca, v prípade
ktorého nebol v rámci pôvodného prešetrovania stanovený dumping, musí byť
vyňatý z rozsahu pôsobnosti konečného opatrenia uloženého v dôsledku
takého prešetrovania a nemôže byť predmetom preskúmania z
administratívnych dôvodov a preskúmania na základe zmenených okolností.
3.           Začatie nového konania
(5)       Komisia 29. júla 2011 prostredníctvom oznámenia uverejneného
v Úradnom vestníku Európskej únie[8] oznámila začatie antidumpingového prešetrovania podľa
článku 5 základného nariadenia týkajúceho sa dovozu kyseliny vínnej s
pôvodom v Číne, obmedzeného na spoločnosť Hangzhou Bioking, do
Európskej únie.
4.           Vyňatie spoločnosti
Hangzhou Bioking z konečných antidumpingových opatrení uložených
nariadením (ES) č. 130/2006
(6)       Spoločnosť Hangzhou
Bioking by mala byť vyňatá z konečného antidumpingového
opatrenia uloženého nariadením (ES) č. 130/2006, aby sa na ňu
nevzťahovali v rovnakom čase dve antidumpingové konania,
PRIJALA TOTO NARIADENIE:
Článok 1
Nariadenie (ES) č. 130/2006 sa týmto mení
a dopĺňa takto:
V tabuľke v článku 1 ods. 2 sa
vypúšťa údaj týkajúci sa spoločnosti Hangzhou Bioking Biochemical
Engineering Co., Ltd a údaj „Všetky ostatné spoločnosti“ sa nahrádza
údajom „Všetky ostatné spoločnosti (okrem Hangzhou Bioking Biochemical
Engineering Co., Ltd – doplnkový kód TARIC A687)“.
Článok 2
Toto nariadenie nadobúda účinnosť
dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom
rozsahu a priamo uplatniteľné vo všetkých členských štátoch.
V Bruseli
                                                                       Za
Radu
                                                                       predseda
[1]               Mexiko – konečné antidumpingové opatrenia na
hovädzie mäso a ryžu, správa odvolacieho orgánu, WT/DS295/AB/R, 29. november
2005.
[2]               Ú. v. ES L 201, 26.7.2001, s. 10.
[3]               Ú. v. EÚ L 23, 27.1.2006, s. 1.
[4]               Ú. v. EÚ C 211, 4.8.2010, s. 11.
[5]               Ú. v. EÚ L 343, 22.12.2009, s. 51.
[6]               Ú. v. EÚ C 24, 26.1.2011, s. 14.
[7]               WT/DS295/AB/R, 29. november 2005.
[8]               Ú. v. EÚ C 223, 29.7.2011, s. 11.